<classify> WANAFUNZI zaidi ya 20 wanaosoma Kidato cha Pili hadi cha Nne katika shule mbalimbali za sekondari mkoani Rukwa, wamefi kishwa katika Mahakama ya Wilaya ya Nkasi, wakituhumiwa kuwapa ujauzito wanafunzi wa shule za msingi wenye umri mdogo wa kati ya miaka 14 hadi 16. Hakimu Mkazi wa Wilaya ya Nkasi, Ramadhani Rugemalira alisema wanafunzi hao 20 ni wa kiume na wana umri wa miaka 17 na wanasoma shule za sekondari.Wilaya ya Nkasi changamoto kubwa ya elimu ni suala la mimba za utotoni, wanafunzi wa sekondari wanawapa mimba wanafunzi wa msingi, katika Mahakama ya Wilaya ya Nkasi zipo kesi zaidi ya 20 ambazo watoto wamewapatia watoto wenzao ujauzito alisema hakimu Rugemalira .Alisema hayo juzi alipokuwa akijibu maswali ya wadau wa timu za ulinzi wa mtoto kutoka katika Kata za Mkwamba, Mtenga na Nkandasi mkoani Rukwa. Wadau hao wakiwemo madiwani na maofisa elimu kutoka kata hizo tatu, walimu wa shule za msingi na sekondari, walitaka kujua sababu ya kutofungwa kwa wahusika wanaowapa mimba wanafunzi hao, licha ya kuwepo mahakamani kesi nyingi za matukio hayo. Kikao hicho kilifanyika juzi mjini Namanyere mkoani hapa na kushirikisha shirika la Plan International kupitia mradi wa kuzuia ndoa za utotoni. Wadau hao walisema changamoto kubwa wilayani Nkasi ni mimba za utotoni kwa wanafunziwa shule za msingi na sekondari.Hakimu huyo alitahadharisha kuwa watuhumiwa hao wana umri chini ya miaka 18 na kwa mujibu wa sheria ya watoto, sheria itawachia huru na hawatafungwa kwa makosa hayo.Hata hivyo, alisema Sheria ya Elimu kwa sasa imebana kuliko ilivyokuwa awali, ambapo adhabu ya mtu mwenye umri wa miaka 18 akimpa ujauzito mwanafunzi ujauzito, ilikuwa miaka 20 jela, lakini sasa ni miaka 30 jela .Pia ukimsaidia mwanafunzi au mwananchi kumuoa mwanafunzi adhabu yake kwa sasa ni faini ya shilingi milioni tano au kifungo cha miaka mitano jela au vyote kwa pamoja alisisitiza.Akizungumza kwenye kikao hicho, Mkurugenzi Mtendaji wa Halmashauri ya Wilaya ya Nkasi, Missana Kwangura alisema zaidi ya wanafunzi 200 wameacha masomo kwa kipindi cha nusu mwaka baada ya kupewa ujauzito .Nae Ofisa Elimu Kata ya Mkwamba, Andrew Lukuta alishauri Halmashauri ya Wilaya ya Nkasi itunge sheria ndogo ili kutokomeza mimba za utotoni kwa wasichana wanaosoma.Alisema sheria hiyo ielekeze kuwa endapo mwanafunzi atapewa ujauzito, basi wazazi walipe gharama zote ambazo serikali imemgharamia kuanzia shule ya awali hadi alipokatiza masomo yake.  <topic>: kitaifa 